*Ezt azért mondta, hogy jelezze, milyen halállal fog meghalni. (Jn 12,33)*

A keresztre feszítésnél az elítéltet a földön lévő keresztre szegezték és azután történt a kereszt felállítása. Ez volt az a felemeltetés, amire Jézus itt utal. Ezzel a mondattal fejezte ki a halálnemet. Közismert és széles körben alkalmazott halálbüntetés volt Jézus korában.

Ennek a felemeltetésnek volt egy Ószövetségi előzménye is, amely utal a lényegre. Izráel népe az egyiptomi kivonulást követő vándorlás során vétkezett és mérges kígyók lepték el a tábort. Mózes – Isten parancsára – rézkígyót készített és ezt tűzte fel egy póznára azért, hogy aki felnéz erre a rézkígyóra, meggyógyuljon a halálos kígyómarástól.

Jézus golgotai keresztje gyógyulást hoz az ősi kígyó, a Sátán mérgével, a bűnnel szemben. A hatásmechanizmust nem kell feltétlen ismerni ahhoz, hogy az eredményt megtapasztaljuk. El kell hinni, hogy működik. Te már a gyógyultak között vagy? *Vadon Gyula*